Vier vas ná vrou op melkplaas geskiet wordDie vier verdagtes word in hegtenis geneem. Foto: Verskaf Vier verdagtes is in hegtenis geneem nadat ŉ vrou Dinsdag op ŉ plaas naby Dundee in KwaZulu-Natal geskiet is. Die aanval het op ŉ melkplaas in die Hattingspruit-distrik plaasgevind, tussen Dundee en Dannhauser. Kol. Thembeka Mbele, woordvoerder van die polisie, sê die voorval het omstreeks 15:10 gebeur. “Die aanvallers het glo ŉ 25-jarige man met ŉ kabel vasgebind, geld geëis en ŉ 55-jarige vrou geskiet,” het sy gesê. Ian Cameron, AfriForum se nasionale hoof van gemeenskapsveiligheid, het die vrou as Corrie van Rensburg geïdentifiseer. Volgens Cameron is Van Rensburg vermoedelik in die melkery op die plaas oorval en in die been geskiet. Koeëlgate is in die bakkie sigbaar nadat aanvallers op die voertuig losgebrand het. Foto: Verskaf Cameron sê die aanvallers het ook op Van Rensburg se broer, Johan Ferreira, losgebrand toe hy met sy bakkie by die plaas aangekom het. Verskeie koeëlgate is in die bakkie sigbaar, maar Ferreira is ongedeerd. Volgens Cameron het die aanvallers vermoedelik met ŉ bakkie van die toneel gevlug, maar later van voertuie verwissel en ŉ rooi BMW gebruik. Hy sê Van Rensburg moes mediese behandeling ontvang, maar is nie ernstig gewond nie. Dit is nie duidelik wat tydens die aanval gesteel is nie. Mbele sê die verdagtes sal aangekla word van poging tot moord, roof en besit van ŉ ongelisensieerde vuurwapen. Hulle sal binnekort in die Glencoe-landdroshof verskyn.